Kumpulan **Headwind**  merupakan sebuah kumpulan pemuzik dan penyanyi yang aktif di Malaysia yang ditubuhkan pada tahun 1977. Pernah menjadi band paling mahal di rantau Asia dan aktif dalam dunia kelab malam di Malaysia,Singapura,Brunei,Jepun,Hongkong,Thailand,Indonesia.Menjadi Opening Act untuk Konsert Uriah Heep dan Blue Öyster Cult. Semasa Live Aid 1985, antara artis yang mendapat liputan Siaran Langsung seluruh dunia bersama Ramli Sarip.Kumpulan ini menyampaikan lagu-lagu Melayu dan Inggeris dalam pelbagai rentak seperti rock, balada, pop rock ,progressive dan sentimental. Antara lagu mereka yang masih menjadi siulan peminat sehingga kini ialah lagu malar segar *Suraya*, *Segalanya Mungkin*, *Hanya Di Radio*, *Memori Luka*,*Berakhir Satu Percintaan*,*Kasihku Abadi*,*kesepian*,*Kita Serupa*,*Meditasi*,*Cinta di dua dunia* dan *Cinta Si Camar Putih*.

1977-1984 : Sejarah Awal
------------------------

Kumpulan Headwind telah ditubuhkan pada tahun 1977 oleh seorang pemain bass yang dikenali sebagai Din. Lineup asal Din,Man Senoi,Azmi,Tom Anuar,Wan& Ron Kellapan .Selepas itu disertai oleh 4 anggota lain iaitu Zainal (trombon), Zulkif (gitar utama), Razak (dram). Nama Headwind sebenarnya diambil daripada dua perkataan Inggeris iaitu *Head* yang bermaksud kepala dan *Wind* yang bermaksud angin, menjadikan kumpulan ini turut dikenali sebagai kumpulan *Kepala Angin*. Pada awalnya, mereka bekerja di Club Med dan sekali-sekala bermain muzik di kelab-kelab malam di seluruh tanah air selama beberapa tahun.Zulkif pernah menjadi permain gitar terbaik di rantau Asia untuk di arena kelab-kelab malam.

Setelah beberapa ketika, Din telah meninggalkan kumpulan ini akibat perselisihan faham dengan anggota lain dan tempatnya kemudian digantikan oleh seorang pemain bass berbangsa Cina bernama Iginatiu Gerard Ooi atau lebih dikenali sebagai Nicky Ooi. Pada masa yang sama penyanyinya, Ron telah mengambil keputusan untuk berhijrah ke Jerman dan pihak pengurusan Club Med meminta Zainal, Zulkif dan bekas anggota kumpulan Carefree, Raja Rashid atau Wan untuk menjadi penyanyi dalam kumpulan Headwind semata-mata untuk mereka meneruskan kontrak persembahan bersama kelab tersebut. Sebagai sebuah kumpulan muzik yang berbakat besar dan mempunyai karisma yang tersendiri, bakat mereka telah dikesan oleh pihak pengurusan Polygram Records, seterusnya ditawarkan kontrak untuk menghasilkan album di bawah syarikat yang berpangkalan di negara seberang tambak itu.

Pada tahun 1983, Headwind yang dianggotai oleh Zainal, Zulkif, Razak, Man Senoi, Nicky Ooi dan Wan telah muncul dengan album pertama berjudul *Headwind* yang banyak berunsurkan genre pop. Banyak lagu yang menarik antaranya *Usah Diteruskan*, *Sekadar Pengertian*, *Cinta Ke Akhir Masa* dan *Keindahan Pelangi*. Namun kerana kurangnya promosi, album Headwind mendapat sambutan yang kurang memberangsangkan. Lebih malang lagi, sebilangan besar peminat Headwind tidak tahu akan kewujudan album ini. Namun mereka tidak mudah patah semangat malah mereka terus bergiat aktif dalam bidang muzik dengan kembali semula ke kelab mereka bekerja.

1985-1988 : Pertukaran Anggota & Puncak Populariti
--------------------------------------------------

Setelah beberapa lama Headwind kembali bermain muzik di kelab mereka bekerja, dua orang anggota mereka, Man Senoi dan Wan telah menarik diri daripada Headwind atas hala tuju dan komitmen yang berlainan. Tempat mereka kemudiannya telah digantikan oleh Muhayudin Ramly atau Kudin, pemain keyboard yang berasal dari Long Pasia, Sabah. Dengan penyertaan Kudin, Headwind mengambil keputusan untuk bergerak hanya lima orang sahaja.

Pada tahun 1986 di Festival Golden Kite World Song , Zainal memenangi Anugerah Artis Muda Berbakat dan Headwind pun muncul dengan album kedua berjudul *Headwind 86* di bawah label yang sama. Untuk memantapkan susunan muzik dalam album tersebut, Headwind juga menyuntik sedikit elemen rock selain mengekalkan genre pop dalam beberapa buah lagu memandangkan permainan gitar Zulkif banyak menerima pengaruh daripada Eddie van Halen, gitaris terkemuka dari Barat. Album ini ternyata telah menaikkan nama mereka di persada seni tanah air dengan lagu-lagu hit seperti *Segalanya Mungkin*, *Hanya Di Radio* dan *Hati Tak Berpenghuni*. Sebuah lagu mereka dari album terdahulu, *Keindahan Pelangi* telah diubah judul menjadi *Pelangi* dengan susunan muzik yang baharu dan turut menjadi siulan ramai pada ketika itu.

Berbekalkan kejayaan album tersebut, maka terhasillah album ketiga mereka yang diberi judul *Headwind 3* pada tahun yang sama. Album ini turut meletup di pasaran dengan lagu-lagu hit mereka seperti *Kita Serupa*, *Suraya* dan *Memori Luka*. Selain itu, mereka turut diberi pengiktirafan dari TV3 apabila lagu *Memori Luka* telah mara ke peringkat akhir Juara Lagu '87. 

Pada tahun 1987, Headwind telah mengeluarkan album yang berjudul *Bisikkanmu* di mana lagu-lagu seperti *Bisikkanmu*, *Berakhirnya Satu Percintaan* dan *Kasihku Abadi* turut menjadi hit. Pada tahun berikutnya, album *Dalam Ingatan* dikeluarkan dan mengandungi lagu-lagu yang cukup hebat seperti *Dalam Ingatan*, *Cinta Si Camar Putih*, *Entah Ke Mana Berlari* dan *Debu Liar*.

1989 : Pengunduran Zainal & Album *Kembali*
-------------------------------------------

Pada tahun 1989, Headwind telah mengeluarkan album yang berjudul *Meditasi* yang mengandungi lagu-lagu yang menarik seperti *Biar Saja Berlalu*, *Sejak Taufan Melanda,* *Jiwa ku Ditangan mu* dan *Meditasi*. Namun, album ini tidak mendapat sambutan yang memberangsangkan ekoran keadaan ekonomi negara yang tidak menentu pada ketika itu.

Biarpun Headwind merupakan sebuah kumpulan yang secara dominannya terarah kepada muzik rock, namun setiap anggotanya mempunyai kecenderungan terhadap genre yang berbeza. Zulkif sebagai pemain gitar utama begitu menggemari irama rock terutamanya *rock 'n' roll*, namun Zainal pula ingin mencuba genre *World Music* yang dianggap sesuatu baharu di Malaysia pada ketika itu. Keinginan Zainal untuk meneroka genre tersebut ketika bekerja di Club Med telah menyebabkan beliau mengambil keputusan yang sangat berisiko untuk meninggalkan Headwind. Pada masa yang sama, Headwind telah mengeluarkan album koleksi terbaik berjudul *Headwind 1 - Lagu-Lagu Koleksi* yang mengandungi tiga lagu baru iaitu *Cinta Di Dua Dunia*, *Gadis Jalanan* dan *Tak Ku Sangka* nyanyian Zainal. Album ini mendapat sambutan baik dan ketiga-tiga lagu tersebut menjadi siulan ramai.

Headwind yang agak terumbang-ambing berikutan ketiadaan penyanyi, cuba untuk meneruskan karier mereka dengan melakukan uji bakat untuk mencari penyanyi baharu. Melalui sesi uji bakat selama beberapa bulan, akhirnya mereka menemui seorang penyanyi kelab berpengalaman bernama Lionel Xavier. Mereka kemudiannya muncul dengan album berjudul *Kembali* untuk memberitahu peminat kembalinya Headwind dalam dunia seni tanah air. Selain penyanyi baru Lionel, Nicky Ooi, Kudin dan Zulkif turut menyumbangkan suara di dalam album tersebut. Banyak lagu-lagu menarik di dalam album itu, tetapi peminat masih merindukan suara Zainal. Maka, album Kembali telah dijadikan sebagai album studio terakhir Headwind. Kegagalan album itu menyebabkan Headwind semakin dilupakan.

1990-1993 : Perpecahan & Karier Baharu
--------------------------------------

Setelah album *Kembali* gagal di pasaran, Headwind cuba mengimbangi kegagalan album tersebut dengan mengeluarkan album koleksi terbaik kedua berjudul *Headwind 2 - Lagu-Lagu Koleksi* pada tahun 1990. Namun selepas album koleksi tersebut dikeluarkan, Zulkif menarik diri daripada Headwind untuk menumpukan kerjaya baharunya di BMG Music sebagai pemuzik undangan untuk Ramlah Ram dan penerbit bagi Album pertama kumpulan Blackrose. Petikan gitar pada lagu Penantian menjadi kontroversi apabila,semasa rekording bukan lah dari Blackrose tetapi dari gentelan Zulkif sendiri. ( Sebenarnya rekording seluruh Album sessionist kumpulan Headwind Zulkif,Nicky,Razak/Tom Anuar & Salman).

Zulkif juga sempat mengeluarkan dua buah album solo yang bertajuk *Misteri, Air, Api dan Angin* dan *Imaginasi* di mana kedua-duanya merupakan album eksperimentasi yang baik daripada beliau. Antara lagu yang popular daripada Zulkif ialah *Betapa penat menanti*,*Dunia Sama Rasa*, instrumental *Misteri, Air, Api dan Angin* (lagu kontroversi yang ada persamaan melodi dengan lagu Gary Moore *"Still Got The Blues"*) dan *Suara Oh Suara , Kisah Yang Sudah (feat. Ajin Blackrose)*. Selain itu, beliau turut menjadi penerbit untuk album kedua kumpulan Teja yang diberi judul *Laungan Suci* pada tahun 1991 dan Album Saksi Juliza Adzlizan.Zulkif sempat menjadi Musik Direktor untuk filem Box Office Hantu Kak Limah (2018).

Zainal pula muncul dengan album solo pertama yang berkonsepkan *World Music* berjudul *Zainal Abidin*, terbitan **Roslan Aziz Production (RAP)**, syarikat rakaman milik Roslan Aziz dan label edaran **Warner Music** pada tahun 1991. Hanya dengan album tersebut sahaja, nama Zainal terus sahaja menjadi sebutan apabila album yang hit dengan lagu *Hijau*, *Ikhlas Tapi Jauh* dan *Insaf* mencatatkan jualan yang membanggakan bukan sahaja di Malaysia, malah lagunya turut diterima baik di luar negara. Penghasilan album yang sangat teliti dan bermutu tinggi menjadikan album beliau antara album terbaik yang pernah dihasilkan dalam sejarah muzik tanah air. Pengiktirafan album tersebut menjadikan Zainal Abidin sebuah nama yang masyhur jauh meninggalkan kumpulan lamanya, Headwind.

Pada tahun 1992, album koleksi *Lagu-Lagu Karaoke Headwind* pula diterbitkan. Album *Headwind Remix* pula diterbitkan pada tahun 1993 yang hanya mengandungi lima lagu hit iaitu *Kita Serupa*, *Hanya Di Radio*, *Suraya*, *Debu Liar* dan *Dalam Ingatan*.

Penyanyi baru Headwind, Lionel pula hilang entah ke mana sejak kegagalan album *Kembali*. Anggota Headwind yang lain iaitu Nicky Ooi, Kudin dan Razak menjadi pemuzik undangan untuk penyanyi lain seperti Ella bersama Hillary Ang (bekas anggota kumpulan Search & Cromok). Setelah beberapa tahun, Headwind masih wujud cuma kurangnya publisiti dan ketiadaan album baru menjadikan mereka seakan menghilang dari dunia seni suara. Nicky Ooi kemudiannya mengundurkan diri daripada Headwind untuk memberi fokus terhadap perniagaan alat memancing yang baru dibukanya. Razak turut mengambil keputusan yang sama, dengan meninggalkan Kudin sebagai satu-satunya anggota Headwind yang tinggal. Menyedari tanggungjawab itu, Kudin telah menubuhkan kumpulan yang dinamakan Headwind 3 (Headwind generasi ke-3) dengan line-up baharu, namun ia tidak bertahan lama apabila mereka mengambil keputusan untuk membawa haluan masing-masing.

2014-kini : Zainal & Headwind Kembali Bersatu
---------------------------------------------

Setelah 25 tahun tidak bersama, akhirnya Headwind telah membuat kemunculan semula bersama penyanyi asalnya, Zainal sebagai artis jemputan di Anugerah Juara Lagu ke-29 pada tahun 2014. Pada malam tersebut, mereka telah mendendangkan lagu-lagu hit mereka antaranya *Memori Luka*, *Suraya*, *Segalanya Mungkin* dan *Cinta Si Camar Putih*. Ternyata persembahan mereka mengubat kerinduan peminat-peminat setia yang sudah lama menantikan penyatuan semula mereka sebagai satu kumpulan.

Pada 1 Januari 2019, Zainal telah membuat konsert "Sold-out!" *The Musical Journey of Zainal Abidin - 35th Anniversary Concert Featuring Headwind* di Singapura. Terbaru, pada Ogos yang lalu, mereka telah membuat persembahan di Hard Rock Cafe di Georgetown, Pulau Pinang.

Ahli-ahli
---------

Headwind 1977-1980 :

1. Ron - vokal
2. Zainal - trombon
3. Zulkif - gitar utama
4. Din - bass
5. Tom Anuar - dram/percussion
6. Man Senoi - keyboard

Headwind 1980-1985 (*rasmi*) :

1. Zainal Abidin Mohamed (Zainal, Zainal Abidin) - vokal utama/trombon
2. Zulkifli Abu Kasim (Zulkif) - gitar utama/vokal
3. Abdul Razak Salleh (Razak) - dram/percussion/vokal
4. Othman Masri (Man Senoi) - keyboard/vokal
5. Iginatiu Gerard Ooi (Nicky Ooi) - bass/vokal
6. Raja Mohd Rashid Raja Sallehudin (Wan) - saksofon/flute/vokal

Headwind 1986-1989 :

1. Zainal - vokal utama/trombon
2. Zulkif - gitar utama/vokal
3. Nicky Ooi - bass/vokal
4. Razak - dram/percussion
5. Muhayudin Ramly (Kudin) - keyboard/vokal

Headwind 1989 :

1. Lionel Xavier - vokal utama
2. Zulkif - gitar utama/vokal
3. Nicky Ooi - bass/vokal
4. Kudin - keyboard/vokal
5. Razak - dram/percussion

Line-up terkini Headwind :

1. Zainal Abidin - vokal
2. Zulkif - gitar utama
3. Nicky Ooi - bass
4. Kudin - keyboard
5. Razak - dram

Diskografi
----------

* *Headwind* (15/04/1983)
* *Headwind 86* (17/01/1986)
* *Headwind 3* (08/08/1986)
* *Bisikkanmu* (03/07/1987)
* *Dalam Ingatan* (22/06/1988) Gambar Cover.
* *Meditasi* (1989)
* *Headwind 1 - Lagu-Lagu Koleksi*
* *Kembali*
* *Headwind 2 - Lagu-Lagu Koleksi*
* *Headwind - Lagu-Lagu Karaoke*
* *Headwind - Remix*

Pautan luar
-----------

* 

1. ↑  Global Glam and Popular Music: Style and Spectacle from the 1970s to the 2000s, edited by Ian Chapman, Henry Johnson